กรุงไทยขายตั๋วบีอี40วันดอกสูง3.125%
ธนาคารกรุงไทย ออกตั๋วแลกเงินพิเศษ อายุ 40 วัน อัตราดอกเบี้ย 3.125%
6 ก.ค. 2554

ธนาคารกรุงไทย ออกตั๋วแลกเงินพิเศษ อายุ 40 วัน อัตราดอกเบี้ย 3.125% 
นางนงนุช เทียนไพฑูรย์ รองกรรมการผู้จัดการใหญ่อาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า เพื่อให้ลูกค้าและประชาชนได้รับประโยชน์อย่างเต็มที่ในช่วงอัตราดอกเบี้ยขาขึ้น ธนาคารจึงได้ออกผลิตภัณฑ์ตั๋วแลกเงิน (บี/อี) ที่มีระยะเวลาลงทุนสั้นๆ เพียง 40 วัน และ 4 เดือน ให้ลูกค้าได้เลือกลงทุน 
สำหรับตั๋วแลกเงินที่จะออกจำหน่ายในครั้งนี้ แบ่งเป็น KTB-B/E พิเศษ อายุ 40 วัน อัตราดอกเบี้ย 3.125%  กำหนดยอดซื้อขั้นต่ำ 1 แสนบาท และ KTB-B/E พิเศษ อายุ 4 เดือน อัตราดอกเบี้ย 3.30% 
ทั้งนี้ ธนาคารจะจ่ายดอกเบี้ยเมื่อครบกำหนด และโอนเงินต้นไปยังบัญชีออมทรัพย์หรือบัญชีกระแสรายวันที่ผู้ซื้อตั๋วแลกเงินได้แจ้งไว้กับธนาคาร โดยธนาคารจะจำหน่ายผ่านทุกสาขาทั่วประเทศระหว่างวันที่ 7 -29 ก.ค.นี้